EU vil gøre det ulovligt for arbejdsgivere at snage i ansøgeres sociale medier

Når arbejdsgivere slår potentielle jobansøgere op på sociale medier, kan det være i strid med fremtidig europæisk lovgivning.

En gruppe i EU er blevet enig om, at der skal være en god juridisk grund, før virksomheder må snage rundt i privatpersoners profiler, skriver BBC.

Aftalen er ikke juridisk bindende, men vil påvirke fremtidige lovforslag og giver et billede på, hvor EU står i forhold til datasikkerhed.

Rekruteringsfirmaet CareerBuilder anslår, at 70% af virksomheder screener potentielle medarbejdere på sociale netværk inden ansættelsen, og forventer at en ligeså stor andel benytter online søgemaskiner i deres forarbejde.

Anbefalingerne er nu, at viden om en ansøger, der indsamles på nettet, kun må ske, hvis det er relevant og vigtigt for arbejdet.

Må kun snage hvis det giver mening

Peter Church, der er teknologiekspert hos advokatfirmaet LinkLaters, forklarer, at der allerede eksisterer retningslinjer for, hvordan virksomheder bør benytte sociale medier:

»At bede om adgangskoder eller at sende venneanmodninger er uacceptabelt, men det er sværere at bedømme, når man har med offentlig tilgængeligt information at gøre,« siger han.

»Reglerne siger generelt, at arbejdsgivere bør informere ansøgere om, hvis de kigger på profiler på sociale medier, så ansøgeren får en chance for at forklare og kommentere. Søgningen skal også være passende for jobbet, der søges,« tilføjer han.

Han tilføjer dog, at sider som LinkedIn er helt fair at benytte, da det netop er sat op af ansøgeren til at sælge sig selv overfor en potentiel arbejdsgiver.

Ændringer til EUs databeskyttelseslovgivning kan derfor muligvis tvinge arbejdsgivere til at være mere påpasselige med at slå ansøgere op på nettet og sociale medier.

»I teorien burde alle arbejdsgivere følge de her grundlæggende regler, men i praksis er jeg ikke sikker på, at det sker,« siger Peter Church.